Oor die berg na die Tankwa | Weg
Oor die berg na die Tankwa
Die Sederberg is sinoniem met unieke rotsformasies, staproetes en rooibostee, maar het jy geweet in dié geweste is daar ook 'n paar wynplase, bierbrouerye, weggesteekte kampeerplekke en 'n hand vol riviere om te verken?
Ry uit vir die naweek of voeg 'n ekstra dag of twee by jou volgende vakansie en kom verken dié interessante deel van die wêreld, want tussen die bergspitse lê paaie wat net vir veldryers bedoel is. Boonop lei hierdie roete jou ook verder na die Sederberg se ewe interessante (dog aansienlik platter!) buurstreek die Tankwa-Karoo.
Van Clanwilliam af kan jy reguit suid mik met die Ou Kaapse pad wat aan die oostekant van die dam buite die dorp verbyloop in die rigting van die Sederberg-wildernisgebied. Maar as jy met die N7 ry, wees op die uitkyk vir 'n afdraai sowat 28 km voor die dorp. Dié pad lei jou met 'n laagwaterbrug oor die Olifantsrivier na die Nieuwoudtspas. Vlak anderkant die bergpas lê die bekende Algeria, een van Kaapse Natuurbewaring se gewildste kampplekke.